User talk:SABIR RAZA QADRI

اعلی حضرت امام احمد رضا خان محمدی حنفی رضوی کی اصلاحی خدمات
اعلیٰ حضرت امام اہل سنت شاہ امام احمد رضا خان فاضلِ بریلوی﷫ جہاں ایک عظیم فقیہ، عظیم محدث ، عظیم مفتی ، عظیم مدرس، عظیم مرشد، عظیم مصنف تھے وہیں ایک عظیم مبلغ و مصلح بھی تھے کہ جہاں کہیں بھی شریعت مطہرہ کے خلاف عمل دیکھا بلا خوف لومۃ لائم احکام شریعت سے روشناس کرانے کی بھرپور کوشش کی اور اس خلاف شرع عمل کی اصلاح کی پوری کوشش کی۔ چناں چہ ایک موقع پر اعلیٰ حضرت ﷫  نَماز کے بعد دہلی  (ھند)  کی ایک مسجدمیں  مشغولِ وظیفہ تھے ۔ ایک صاحب آئے اور آپ ﷫ کے قریب ہی نماز پڑھنے لگے۔جب تک قیام میں رہے مسجد کی دیوار کو دیکھتے رہے ، رُکوع میں بھی سر اوپر اٹھاکر سامنے دیوار ہی کی طرف نظر رکھی ۔جب وہ نماز سے فارِغ ہوئے تواس وقت تک اعلیٰ حضرت  ﷫ بھی اپنا وظیفہ مکمل کر چکے تھے ۔ آپ رحمۃاللہ تعالٰی علیہ نے انہیں اپنے پاس بلاکرشرعی مسئلہ سمجھایا کہ  ’’ نماز میں کس کس حالت میں کہاں کہاں نگاہ ہونی چاہئے۔  ‘‘ پھر فرمایا: ’’ بحالتِ رُکوع نگاہ پاؤں پرہونی چاہئے ۔ ‘‘ یہ سنتے ہی وہ صاحب قابوسے باہر ہوگئے اورکہنے لگے: ’’  واہ صاحب! بڑے مولانا بنتے ہو، نماز میں قبلہ کی طرف منہ ہونا ضروری ہے اور تم میرا منہ قبلہ سے پھیرناچاہتے ہو! ‘‘ یہ سن کراعلیٰ حضرت عَلَیْہِ رَحمَۃُ ربِّ الْعِزَّت نے ان کی سمجھ کے مطابق کلام کرتے ہوئے فرمایا: ’’ پھر تو سجدہ میں بھی پیشانی کے بجائے ٹھوڑی زمین پر لگائیے! ‘‘ یہ حکمت بھراجملہ سن کر وہ بالکل خاموش ہوگئے اوران کی سمجھ میں یہ بات آگئی کہ ’’  قبلہ رُو ہونے کا مطلب یہ نہیں کہ اوّل تا آخرقبلہ کی طرف منہ کرکے دیوار کو دیکھا جائے ، بلکہ صحیح مسئلہ وہی ہے جو اعلیٰ حضرت﷫ نے بیان فرمایا۔				              (حیات اعلی حضرت ، ج۱، ص۳۰۳) اس عظیم مصلح کے اصلاحی کام کا ایک اور واقعہ ملاحظہ کرتے چلیے: صدرالشریعہ بدرالطریقہ حضرت علامہ مولانا مفتی محمد ا مجد علی اعظمی ﷫ نے علومِ دینیہ کی تکمیل کے بعد کچھ عرصہ تدریس فرمائی۔پھر بعض وجوہات کی بنا پر تدریس چھوڑ کر مطب (یعنی کلینک) شروع کر دیا  (کیونکہ آپ حکیم بھی تھے) ۔ذریعۂ مَعَاش سے مطمئن ہوکر جُمادَی الاُولیٰ ۱۳۲۹ھ میں آپ﷫ کسی کام سے ’’  لکھنؤ  ‘‘ تشریف لے گئے۔وہاں سے اپنے اُستاذِ محترم حضرت مولاناشاہ وَصِی احمد مُحَدِّث سُورتی ﷫ کی خدمت میں  ’’ پیلی بھیت ‘‘  حاضر ہوئے ۔ حضرت محدث سورتی علیہ رحمۃ اللہ القوی کو جب معلوم ہوا کہ ان کا ہونہار شاگرد تدریس چھوڑکر مطب میں مشغول ہوگیا ہے تو انہیں بے حد افسوس ہوا۔چُونکہ صدرُ الشَّریعہ ﷫ کا ارادہ بریلی شریف حاضِر ہونے کا بھی تھا چُنانچِہ بریلی شریف جاتے وقت مُحدِّث سُورَتی علیہ رحمۃ اللہ القوی نے ایک خط اِس مضمون کا اعلیٰ حضرت﷫ کی خدمت میں تحریر فرمادیا تھا کہ ’’  جس طرح ممکن ہو آپ اِن  (یعنی صدرُ الشریعہ ، بدرالطریقہ مفتی محمد امجد علی اعظمی علیہ رحمۃ اللہ الغنی)  کو خدمتِ دین وعلمِ دین کی طرف مُتوجِّہ کیجئے۔ ‘‘ جب اعلیٰ حضرت ﷫ کے درِ دولت پر حاضِری ہوئی توآپ﷫ نہایت لطف وکرم سے پیش آئے اور دریافت فرمایا: مولانا کیا کرتے ہیں ؟ میں نے عرض کی: مطب کرتا ہوں ۔اعلیٰ حضرت ﷫ نے فرمایا : ’’ مطب بھی اچھا کام ہے، اَلْعِلْمُ عِلْمَانِ عِلْمُ الْاَدْیَانِ وَعِلْمُ الْاَبْدَان  (یعنی علم دو ہیں ؛علمِ دین اور علمِ طبّ ) ، مگر مطب کرنے میں یہ خرابی ہے کہ صبح صبح قارُورہ  (یعنی پیشاب) دیکھنا پڑتا ہے۔ ولیٔ کامل کے لبہائے مبارکہ سے نکلا ہوا یہ جملہ اپنے اندر ایسی رُوحانیت لئے ہوئے تھا کہ صدر الشریعہ﷫ کے دل سے طِبابَت (یعنی علاج معالجے کے پیشے) کاخیال جاتارہا۔ پھرمطب چھوڑااوراعلیٰ حضرت﷫ جیسے عظیم رُوحانی طبیب کی زیر نگرانی بریلی شریف ہی میں رہ کر دینی کاموں میں مصروف ہوگئے اور علمِ دین کی اِشاعت کے ذریعے لوگوں کا رُوحانی علاج کرنے لگے ۔					(تذکرۂ صدر الشریعہ، ص ۱۲، مُلخصًّا) حضور اعلیٰ حضرت امام اہل سنت علیہ الرحمہ ایسے عظیم مصلح تھے کہ نہ صرف اہل اسلام و مسلمین کی دینی اصلاح فرماتے بلکہ غیر مسلم کے اعتراضات کے جوابات دے کر ان کی بھی اصلاح فرماتے جس سے وہ غیر مسلم نور ایمان سے منور ہو جاتا یا کم از کم اسلام کے بارے میں اس کے جو شکوک وشبہات ہوتے وہ ہباءً منثوراً ہو جاتے۔ چناں چہ ایک مرتبہ ایک آریہ غیر مسلم بارگاہ اعلیٰ حضرت میں حاضر ہو کر گویا ہوا: اگر میرے چند سوالات کے جوابات دے دیئے جائیں تو میں اور میری بیوی بچے سب مسلمان ہوجائیں گے ۔ ‘‘ نامعلوم اُس کے جوابات میں کتنا وقت لگتا ؟ چنانچہ اعلیٰ حضرت  عَلَیْہِ رَحمَۃُ ربِّ الْعِزَّت نے فرمایا: ’’ کچھ دیر ٹھہر جاؤ! ابھی نَماز کاوقت ہوگیا ہے، نماز کے بعد اِنْ شا ءَ اللہ تمہارے ہر سوال کا جواب دیاجائے گا۔ ‘‘ پھر نماز سے فراغت کے بعد اس غیر مسلم نے اپنے اعتراضات یوں بیان کرنا شروع کیے: (1) اگر قر آن، اللہ عَزَّوَجَلَّ  کا کلام ہے تو تھوڑا تھوڑا کیوں نازل ہوا ؟  ایک دم کیوں نہ آیا جبکہ خدا تعالٰی تواسے یکبارگی اتارنے پر قادِر تھا ۔ (2) بقول تمہارے، آپ کے نبی کو معراج کی رات خدا عَزَّوَجَلَّ نے بلایاتھا، اگر وہ واقعی خدا عَزَّوَجَلَّ کے محبوب تھے توپھر دنیا میں واپس کیوں بھیج دیئے گئے؟ (3) عبادت پانچ وقت کے متعلق ستیارتھ پرکاش کی عبارت دیکھنا مشروط ہوئی ۔ امام اہل سنت علیہ الرحمہ نے اس غیر مسلم کو اس کا وعدہ یاد دلایا اور پہلے سوال کا جواب ان الفاظ میں جواب دیتے ہوئے ارشاد فرمایا: تمہارے پہلے سوال کا جواب یہ ہے کہ جو شیٔ عین ضرورت کے وقت دستیاب ہوتی ہے ، دل میں اسکی وقعت زیاہ ہوتی ہے اسی لئے کلام پاک کوبتدریج (یعنی درجہ بدرجہ ) نازِل کیاگیا۔ انسان بچے کی صورت میں آتا ہے پھر جوان ہوتا ہے پھر بوڑھا ، اللہ تعالٰی اسے بوڑھا پیدا کرنے پر بھی قادِرہے پھر بوڑھا پیدا کیوں نہ کیا ؟ ، انسان کھیتی کرتاہے ، پہلے پودانکلتاہے پھرکچھ عرصہ بعد اس میں بالی آتی ہے اس کے بعد دانہ برآمد ہوتاہے، وہ خدائے بزرگ وبرتر توقادرہے ایکدم غلہ پیدا کر دے پھر ایسا کیوں نہ کرتا؟  ‘‘ اپنے پہلے سوال کا مطمئن کُن جواب سن کر وہ غیرمسلم خاموش ہو گیا۔ اسی اثناء میں " ستیاتھ پرکاش " کتاب بھی آ گئی تو دوسرے سوال کی بجائے تیسرے سوال کے جواب کی طرف بڑھتے ہوئے کتاب کا حوالہ پیش فرمایا: ’’ستیارتھ پرکاش ‘‘ کے تیسرے باب (تعلیم )  پندرہویں ہیڈنگ میں یہ عبارت موجود تھی : ’’  اگنی ہوتر  (یعنی پوجا) صبح شام دوہی وقت کرے ۔ ‘‘ اسی طرح چوتھے باب  (خانہ داری )  ہیڈنگ نمبر63میں یہ عبارت موجود تھی  ’’ سندھیا  (ہندوؤں کی صبح وشام کی عبادت)  دوہی وقت کرنا چاہئے ۔ ‘‘ یہ عبارت سن اور دیکھ کر اسے دوسرے سوال کا جواب بھی مل چکا تھا ۔اب وہ اسلام سے مزید قریب ہورہا تھا۔ دو سوالوں کے بعد اب دوسرے سوال کا جواب یوں ارشاد فرمایا: معراج والے سوال کے جواب کو یوں سمجھنا چاہئے! کہ ایک بادشاہ اپنے ملک کے انتظام کے لئے ایک نائب مُقَرَّرکرتاہے، وہ صوبہ دار یانائب ‘بادشاہ کے حسبِ منشاء خدمات انجام دیتاہے ، بادشاہ اس کی کارگزاریوں سے خوش ہو کر اپنے پاس بلاتاہے اوراِنعام و خلعت فاخِرہ عطافرماتا ہے نہ یہ کہ اسے بُلا کر مُعَطَّل کردیتاہے اوراپنے پاس روک لیتا ہے۔ ‘‘ تمام سوالات کے جوابات سن کر اس آریہ کی کیا کیفیت تھی اسے یوں بیان کیا گیا ہے: یہ د لنشین کلام سن کر وہ غیر مسلم بے ساختہ پکار اٹھا: ’’ آپ نے مجھے خوب مظمئن کر دیا، مجھے میرے سب سوالوں کا جواب مل گیا، میں ابھی اپنے بیوی، بچوں کولاتاہوں اورہم سب اپنے باطِل مذہب کو چھوڑ کر دین اسلام میں داخل ہوتے ہیں ۔ ‘‘ (حیات اعلیٰ حضرت ، ج۱ ، ص۲۸۷، ملخصاََ) یہ چند واقعات حضور اعلیٰ حضرت امام اہل سنت کی اصلاحی خدمات کو اجاگر کرنے کے لیے کافی ہے اور جسے مزید کی تمنا ہو وہ بڑی کتابوں کی طرف رجوع کریں۔ SABIR RAZA QADRI (talk) 04:37, 22 October 2023 (UTC)